Coligny-moord: Hof hoor oor ‘rassespanning’Pieter Doorewaard (links) en Philip Schutte is skuldig bevind aan die moord op Matlhomola Mosweu. Foto: ANA Vonnisoplegging in die omstrede Coligny-moordsaak teen Pieter Doorewaard (27) en Phillip Schutte (34) word Dinsdag in die hooggeregshof in Mahikeng voortgesit. Die staat sal na verwagting vra dat Agnes Mosweu, ma van die vermoorde tiener Matlhomola Mosweu, ter strafverswaring getuig. Matlhomola (16), beter bekend as Faki, het op 20 April 2017 op Coligny gesterf. Sy dood het aanleiding gegee tot gewelddadige protesoptrede wat verwoesting op die dorp gesaai en swart en wit inwoners verdeel het. Heelparty swart inwoners het gemeen Mosweu is doodgemaak omdat hy swart was, terwyl talle wit inwoners van mening was sy dood was ŉ ongeluk. Doorewaard en Schutte is in Oktober verlede jaar skuldig bevind aan sy moord en verskyn tans vir vonnisoplegging. ŉ Gemeenskapsleier, Stan Mnyakama, het Maandag getuig Mosweu se pa, Sakkie Bingake, was “verpletter” toe hy die tyding van sy seun se dood ontvang het. Hy was by die kerk toe hy ŉ foto gewys is van ŉ seun wat op 20 April dood is. Die tiener is eers uitgeken nadat Mnyakama ŉ foto by die polisie gekry en rondgegaan het om te hoor of enigiemand hom kan uitken. Mnyakama het in sy getuienis ŉ somber prentjie geskets van die gespanne verhouding tussen swart en wit op Coligny en gesê sedert Mosweu se dood wantrou die twee groepe mekaar. Die gemeenskapsleier sê voor die tiener se dood was daar verdraagsaamheid op die dorp, maar leiers werk hard om die spanning tussen wit en swart inwoners te verlig. “Daar is swart en wit mense wat werk om die gemeenskap te verenig. Dis nie maklik om almal te oorreed om saam te werk nie.” Hy het getuig ŉ wit kerkleier wat by die vredesproses betrokke is, is deur ŉ ander wit man gedreig. Die spanning in die gemeenskap was vroeër die dag opmerklik toe EFF-lede geweier het dat ŉ verslaggewer foto’s van hulle in die hof neem. “Jy is nie een van ons nie,” het ŉ vrou die joernalis vingerswaaiend toegesnou. “Neem ŉ foto van die wit mense agter ons. Vee dit uit; vee uit, suster.” Veiligheidswagte in die hof het die situasie ontlont en later is lede van die polisie se eenheid vir openbare orde ontplooi.